Yaşamaq (Mirzə Əli Möcüz)
Nə xoşdi bir sənəmi–məhcəmal ilən yaşamaq,
Həmişə izzətü cahü cəlal ilən yaşamaq.
Fәraq dәrdinә bir çarә eylәyin, yaran,
Mahaldır gecә-gündüz bu hal ilәn yaşamaq.
Ümid-vәsl ilә xoş saxla xatirin, aşiq,
Fәraqә çarә edәmmәz mәlal ilәn yaşamaq.
Fәqih mәdrәsә hәrgiz yemәzdi mali-hәram,
Әgәr müyәssәr olaydı hәlal ilәn yaşamaq.
Bahari-ömrü keçibdir bizim Tükәzbanın,
Düşüb xәyalimә bir növ-nahal ilәn yaşamaq.
Әsiri-şәhvәt olub, әqlin eylәmә zail,
Sәnә yaraşmaz, әmucan, maral ilәn yaşamaq!
Cavan üçündü dәfü nayü mәclisi-işrәt,
Qocayә eybdi zurna-qaval ilәn yaşamaq.
Cәlali-sәltәnәt aldatmasın sәni, ey qız,
Ölüm kimi acıdır ağsaqal ilәn yaşamaq.
Dedim: Otur dizim üstә, әya, nigari-cavan
Ki, xoşdu Möcüzi-şirinmәqal ilәn yaşamaq.
Dedi: Çәkil o yanә, sürtmә saqqalın üzümә,
Mәnim işim deyi cәngü cidal ilәn yaşamaq.

Şeirlər